1 . Ímyndaðu þér ríkulegt andrúmsloft fyrir stofuna þína . Veldu veggfóður sem þú elskar og bættu við nokkrum litum með málningu eða efnum á sófum , púðum , teppum og gardínum . 2 . Veldu púðurkennda eða pastel liti fyrir hjónaherbergið til að skapa friðsælt og afslappað andrúmsloft . 3 . Sýndu dirfsku í eldhúsinu og bættu við appelsínugulum , gulum eða bleikum til að færa þér gleði og kátínu á morgnana . 4 . Notaðu liti í barnaherbergjum . Litir passa svo vel við þá miklu orku sem stafar frá börnum . 5 . Hugsaðu út í hvernig inngangurinn inn í heimili þitt lítur út . Hann er það fyrsta sem býður fólk velkomið inn á heimili þitt . Fallegur litur eða veggfóður segir svo miklu meira um þig en bara hvítur veggur . Franski innanhússstílistinn Caroline Chéron flutti til Íslands fyrir tveimur árum ásamt eiginmanni sínum og tveimur börnum . Fjölskyldan heillaðist af Íslandi þegar þau voru stödd hér á landi í sumarfríi og ákváðu að hér vildu þau setjast að . Caroline og Benoit , eiginmaður hennar , keyptu sér hús á Álftanesi og hún opnaði hönnunarfyrirtækið sitt , Bonjour Studio , á á Óðinsgötu í miðbæ Reykjavíkur . Stúdíóið er einstaklega notalegt og fallegt rými þar sem gefur að líta úrval af þeim vörum sem Caroline flytur inn til landsins frá Frakklandi . „ Þetta er sýningarrými og verslun , fólk getur komið hingað og keypt sér sófa eða ljós , teppi , veggfóður eða aðra muni , “ útskýrir Caroline . „ Svo getur fólk líka komið til mín til þess að fá ráðgjöf um hönnun . Sem innanhússstílisti tek ég að mér alls konar verkefni , bæði fyrir fyrirtæki og heimili , og ég leitast við að búa til nýtt andrúmsloft í rými með viðskiptavinum mínum . Fólk er yfirleitt uppfullt af hugmyndum en skortir sjálfstraust til að framkvæma þær og er hrætt við að gera mistök , “ segir hún . Veggfóður sem segir vá Caroline býður upp á úrval af hágæða frönskum hönnunarvörum , þar á meðal Ligne Roset , sem eru frægir fyrir mjög sérstaka og litríka sófa og gullfalleg veggfóður frá Elitis . „ Ég veit að Íslendingar eru ekki mikið að nota veggfóður en ég hef mikla ástríðu fyrir fallegu veggfóðri . Mér finnst það alltaf bæta við þessum vá-áhrifum inn á heimili og geta jafnvel verið eins og listaverk . Ég er líka með óvenjuleg ljós , falleg teppi , borð , rúm og skápa . “ Spurð að því hvað henni finnist einkenna franskan stíl segir hún að franskur stíll sé sambland af alls konar mismunandi stílum og áhrifum , bæði gamaldags og nútímalegum . „ Franskur stíll í hnotskurn er að fagna öllu nýju án þess að gleyma fortíðinni . Frönsk hús á Bretagne-skaganum eru til að mynda allt öðruvísi en hús í Suður-Frakklandi . Við Frakkar lítum á innanhússstíl sem eitthvað persónubundið og sérstakt sem passar við persónuleika okkar og umhverfið . Franskur stíll er alltaf einhver blanda af litum , af því við hræðumst ekki liti , og við teflum saman ólíkum efnum , við og marmara til dæmis eða flaueli , hör og silki . Við leggjum áherslu á hlýlegt andrúmsloft . Mér finnst stundum íslenski stíllinn ekki nógu skapandi , maður verður að hafa gaman af því að skreyta heimili sín . “ Mynd : Heiða Helgadóttir Heimili eru bómullarhjúpur Hún segir að það hafi komið á óvart hvað Íslendingum er tamt að velja sömu hluti og aðrir gera inn á heimilin sín . „ Ég veit að Ísland er lítil eyja og fámenn og að allir þekkja alla og fólk hefur áhyggjur af því hvað öðrum finnst . En mig langar svo að sannfæra fólk hér um að það sé mjög eðlilegt að eiga ekki heimili sem lítur nákvæmlega eins út og heimili annarra . Við erum eins misjöfn og við erum mörg . Við elskum suma liti og hötum aðra . Heimili okkar eiga að vera einstök og persónuleg . Mér finnst alveg ótrúlegt hvað það eru mörg grá og svarthvít heimili á Íslandi . Mér finnst að fólk eigi að þora að velja það sem það elskar að sjá í kringum sig . Heimili okkar er athvarf , bómullarhjúpur sem við eigum að vilja kasta okkur inn í og líða vel ! “ Grænn er hinn nýi svarti Caroline segir hins vegar að hún hafi ekkert á móti svörtu og hvítu . „ Auðvitað nota ég alltaf svart og hvítt , þessir litir eru mjög fágaðir , ég elska svört húsgögn og svört ljós , og hvít geta verið mjög glæsileg . En ég er sérfræðingur í litum , þó að ég noti alltaf svart og hvítt með öðrum litum . Það er líka alltaf litur í hvítum og gráum tónum , til dæmis er tvö prósent gulur í hvítum eða gráum til að skapa hlýju , en tvö prósent rautt til að skapa nútímalegt og líflegt rými . Ég elska líka dökka liti , mjög dökkbláan og mjög dökkgrænan til dæmis , liti sem eru næstum því svartir . “ Spurð um hvaða litir séu í tísku úti í hinum stóra heimi í vetur segist hún ekki vilja fylgja tískustraumum í litavali . „ Ef þú elskar appelsínugulan og hann er ekki í tísku , þá skiptir það mig engu máli . Ég vil bara að þú sért ánægð heima hjá þér . En ég gæti samt sagt þér að grænn er mjög mikið í tísku . Grænn er hinn nýi svarti virðist vera . Það sem er líka að koma mikið aftur eru drappaðir litir , brúnn , allir þessir náttúrulegu litir . “ BarnaherbergiCaroline mælir með því að nota liti inni í barnaherbergjum , því litagleði endurspeglar orku barna . Hlýir tónarÍ þessu rými eru mildir og hlýir litir , sem henta líka vel fyrir barnaherbergi . Fyrir unglinginnCaroline segir mikilvægt að fólk sé óhrætt við að leyfa rýminu að endurspegla karakter eigandans . Persónulegur stíllGræni liturinn er mikið í tísku núna , en Caroline leggur áherslu á að rýmið sé persónulegt í stað þess að tískustraumum sé fylgt í blindni . EldhúsiðÁberandi veggfóður gleðja augað og gera hvert rými einstakt . Óhefðbundinn stíllCaroline leggur áherslu á að velja húsgögn og muni sem eru ekki alls staðar , heldur falla að smekk eigandans og henta honum . Allar athugasemdir eru ábyrgð á þeirra sem þær skrifa . Stundin áskilur sér rétt til að fjarlægja ærumeiðandi og óviðeigandi athugasemdir .